Det er ikke kun på cyklen, at den tidligere stjerne Rolf Sørensen har haft fart på. Torsdag den 2. juni blev den tidligere cykelrytter og nuværende cykelløbskommentator frakendt sit kørekort ved Retten i Odense. Det skriver BT, der har fået indsigt i dombogen.

Efter tre klip for fartforseelser på tre år mister den tidligere cykelstjerne kørekortet ubetinget i seks måneder. Han er desuden idømt en bøde på 3.000 kroner, som kan veksles til seks dages fængsel.

Rolf Sørensen har sammen med sin advokat anket sagen til landsretten.

- Rolf er ked af det og ærgerlig over det, for han bruger sin bil meget i forbindelse med sit arbejde. Og han er altså ikke en, der ligger og ræser på vejene i sin Fiat 500. Han har ikke kørt vanvidskørsel på noget tidspunkt, siger Rolf Sørensens advokat, Nick Langswager, til BT.